stanford-oval/wikipedia huggingface dataset:
מאסר עולם

מאסר עולם הוא גזר דין של מאסר לכל החיים המוטל על המורשעים בעבירות חמורות ביותר, לרוב בגידה או רצח. בפועל, נהוג לקצוב את עונש המאסר למספר של שנים. במרבית המדינות זו צורת הענישה החמורה ביותר (הענישה החמורה ממנה, עונש מוות, קיימת בחלק קטן מהמדינות).
השתת העונש > בישראל

מאסר עולם הוא העונש השני בחומרתו בספר העונשין הישראלי אחרי עונש מוות, אולם בעוד שהאחרון הוא עונש נדיר ביותר, מאסר העולם הוא העונש שמקובל להטיל על רוצחים, ורק בנסיבות מיוחדות אין המורשע ברצח נידון לו. במקרים של רצח של יותר מאדם אחד, מקובל לתת עונש של מספר מאסרי עולם, כמספר הנרצחים. למספר מאסרי העולם המוטלים יכולה להיות משמעות לעניין קציבת המאסר.
בחוק הפלילי בישראל יש עונש חובה של מאסר עולם על רצח בנסיבות מחמירות. כמו כן, יש עבירות עליהן נקבע עונש של עד מאסר עולם, אולם החוק קובע (סעיף 41 לחוק העונשין) שעל עבירה שקבוע עליה מאסר עולם מבלי שעונש זה הוא חובה יטיל בית המשפט עונש של עשרים שנות מאסר לכל היותר. בעניין זה כתב המשנה לנשיא בית המשפט העליון השופט פרופ' מנחם אלון:
פרט לעבירת רציחה, שבה ניטלו חיי אדם, עונש המאסר המצוי בספר החוקים הפלילי הישראלי הוא עשרים שנה, ומכונה הוא בשם "מאסר עולם". ולא בכדי הוא. שלילת חירותו של אדם על ידי כליאתו מאחורי סורג ובריח, משמתמשכת היא מעבר למידה סבירה, ממלאת היא, מצד אחד, פחות ופחות אחר מטרות הענישה המקובלות בחברתנו, ומצד שני, מדכאת ומשפילה היא יותר ויותר את כבוד האדם, שכולנו מצווים על שמירתו. ומשמגיעה תקופת המאסר לשיא של עשרים שנה, הרי כמעט כאילו נטלנו עולמו של העבריין-האדם. ודומה בעיני כי מאסרו של אדם לתקופה ארוכה מזו של עשרים שנה אינה ממלאת, פרט למקרים נדירים ויוצאים מן הכלל, כל מטרה שהיא ממטרות הענישה המקובלות עלינו כיום. ומאידך, כמעט ושוללת היא מן העבריין את האפשרות לחזור ולתפקד בחברה לאחר ריצוי עונשו".
אורך המאסר בפועל > ישראל

כאשר מוטל מאסר עולם, תקופת המאסר מוגדרת לפי סעיף (41) ל"חוק העונשין תשל"ז 1977".
מאסר עולם – עבירה שדינה מאסר עולם ולא נקבע שהוא עונש חובה, תקופת המאסר שיטיל בית המשפט לא תעלה על עשרים שנה.
משנות ה-50 של המאה ה-20 ועד לשנת 1993, עם תחילת כהונתו של עזר ויצמן בתפקיד נשיא מדינת ישראל, התקבע נוהג לפיו הנשיאים קצבו את כל מאסרי העולם שהונחו לפניהם לעונשים קצובים, לרוב לתקופה של 25 שנים. במסגרת האפשרות לבקש שחרור על תנאי וניכוי שליש מתקופת המאסר, אסירים רבים יצאו לחופשי אחרי 16 שנה. הנשיא עזר ויצמן התקומם נגד נוהג זה והחליט בתקופת כהונתו שלא לקצוב מאסריהם של רוצחים כלל, או לקצוב לתקופה העולה על הנוהג של 24 שנה שהיה מקובל עד אז.
בשל התנגדותו של ויצמן, שיצרה אי־אחידות בקציבת עונשים, תוקן בשנת 2001 חוק שחרור על-תנאי ממאסר ונקבע שתוקם ועדת שחרורים שתמליץ לנשיא לגבי קציבת עונשם של אסירי עולם, בלי לפגוע בסמכות הנשיא לקצוב את העונש או לחון את האסיר. החוק קבע שבמקרים חריגים, ועדת השחרורים לא תמליץ על קציבת עונשו של אסיר עולם שהורשע ברצח ראש ממשלה עקב מניע פוליטי או אידאולוגי, ולא תמליץ על מתן חנינה לאסיר כזה. כמו כן נקבע שוועדת השחרורים לא תמליץ על עונש פחות מ-30 שנה ולא תתן המלצתה לפני שעברו 7 שנים מתחילת המאסר. בפועל, נכון ל-2014 הרף של 30 השנים אכן משמש בתור רף מינימום, ובמקרי רצח חמורים ממליצה הוועדה לקצוב את העונש לתקופה ארוכה מכך ולעיתים אף ממליצה לא לקצוב כלל. עוד קבע החוק שמי שנדון לשני מאסרי עולם במצטבר, לא יומלץ על קציבת עונשו לפני שעברו 15 שנה מהיום בו נגזר עליו מאסר העולם האחרון. בית המשפט העליון קבע שעבור אסיר שנדון למאסר עולם במהלך מאסר אחר, יימנו 7 השנים החל מסיום המאסר הקודם.
בית המשפט העליון דחה עתירות של אסירים שדרשו שוועדת השחרורים תמליץ על קציבת עונשם לאחר שעבר זמן רב מהמינימום הנדרש בחוק.  השופט אדמונד לוי הסביר זאת בכך שעל אסיר כזה נגזר כי החירות תילקח ממנו עד אחרון ימיו. הנשיא יכול לשנות זאת, בנסיבות המתאימות, מתוך הכרה כי מידת הרחמים עשויה לגבור על הדין. אך לאסיר-עולם אין כל זכות לקבוע את הזמן שבו זה יקרה. השופט לוי גם דחה את הטענה ל"אי הוודאות" בה נמצא אסיר שכזה, כי משנטל חייו של אחר, ודאותו היא שלא תושב לו חירותו עד שארית ימיו.
עונש מאסר עולם, שנגזר על מחבלים שהורשעו ברצח, התקצר פעמים רבות בעסקת חילופי שבויים, ואף בעסקאות שבהן קיבלה ישראל גופות בלבד. עם המשוחררים בעסקאות אלה נמנים המחבלים קוזו אוקמוטו וסמיר קונטאר. ההסכם לשחרור גלעד שליט כלל את שחרורם של 1,100 אסירים, על 477 מהם הושת מאסר עולם.
אורך המאסר בפועל > בארצות הברית

בארצות הברית, מאסר עולם נמשך עד מות האסיר. לעיתים נגזר מאסר עולם באמצעות קביעה מכוונת של פרקי זמן ארוכים מהזמן שהאסיר צפוי לחיות, למשל 200 שנות מאסר. בחלק ממדינות ארצות הברית קיימת "שיטת שלוש הפסילות" (Three Strikes Laws (אנ')) שעל פיה על כל עבירה פלילית שלישית יכול בית המשפט לגזור על הנאשם עונש של מאסר עולם. בפועל, מאסר עולם בארצות הברית אין פירושו תמיד "מאסר לכל החיים". במדינות רבות, אסיר עולם יכול להיות משוחרר בשחרור מוקדם לאחר עשר שנות מאסר, גם כאשר גזר הדין קובע מאסר עולם ללא אפשרות שחרור מוקדם. לאנשי ממשל יש לעיתים הסמכות להעניק חנינה, המתקת עונש, או לקבוע את המאסר עד כה כתקופת המאסר. לפי החוק הפלילי הפדרלי, לא ניתן להעניק שחרור מוקדם לעבירות שהתבצעו לאחר 1 בדצמבר 1987, כולל מאסרי עולם. לכן, מאסר עולם שנגזר בבית משפט פדרלי בארצות הברית הוא לכל החיים, אלא אם כן הנשיא מעניק חנינה או המתקת עונש.
אורך המאסר בפועל > במדינות אחרות

בבריטניה מאסר עולם הוא מאסר לתקופה לא מוגדרת. במקרים רבים שר הפנים קובע את משך המאסר לאסירים שנידונו למאסר עולם. בדרך כלל מקובל לקבוע מאסר של 15 שנים עד לדיון השחרור המוקדם הראשון, אך אסירים שפשעם נחשב כבד במיוחד יושבים בדרך כלל בכלא לתקופות ארוכות הרבה יותר וחלקם אף מעבירים, בסופו של דבר, את כל יתרת חייהם בכלא. אסירי עולם ששוחררו בשחרור מוקדם משוחררים בתנאים מגבילים (Life Licence) שאם יעברו עליהם הם צפויים להמשך מאסר מיידי.
ביוון מאסר עולם נמשך 25 שנה, ואסיר יכול לבקש שחרור מוקדם לאחר 16 שנות מאסר. אם האסיר נידון ליותר ממאסר עולם אחד, אז הוא יוכל לבקש שחרור מוקדם רק אחרי 20 שנה. תקופות מאסר נוספות שנגזרו על אסיר מתמשכות במקביל למאסר העולם, כש-25 שנה הוא פרק הזמן המקסימלי למאסר, כששחרור מוקדם אפשרי לאחר ריצוי 60% מתקופת המאסר.
בגרמניה פרק הזמן המינימלי שירצה אסיר שנידון למאסר עולם הוא 15 שנה, שלאחריהן האסיר יכול לבקש שחרור מוקדם. אם פסק הדין בעניינו של האסיר ציין "אשמה חמורה במיוחד" (בגרמנית: Besondere Schwere der Schuld), אז פרק הזמן המינימלי מוארך ל-18 שנה. לאחר 10 שנות מאסר, לשכה מיוחדת בבית המשפט הפלילי שאחראית על התיק (בגרמנית: Strafvollstreckungskammer) קובעת תקופת מאסר מינימום מומלצת לכל מקרה לגופו, כלומר תקופת מאסר מינימלית שמתאימה לפשע הספציפי בהתאם לחומרתו. שחרור מוקדם של אסיר דורש את התנאים הבאים:
האסיר ריצה את תקופת המינימום שנקבעה לו.
חוות דעת פסיכולוגית על ידי קרימינולוג שיקומי הקובעת שהאסיר אינו מסוכן יותר ושהוא יכול לחיות חיים חיוביים בחברה.
כליאה

אסירים שנשפטו למאסר עולם שונים מאסירים אחרים בכך שהם אינם מצפים לשחרור מהכלא והתנהגות טובה לצורך שחרור מהכלא אינה אופציה עבורם.
שלטונות הכלא על כן מתאימים את תנאי הכליאה לאסירי העולם. למשל, בישראל נהגו לכלוא אסירי עולם בתאים עם מעט שותפים.
בישראל, אסירי עולם מנועים מלצאת לחופשות מהכלא, עד קציבת עונשם, עם זאת ניתן להם לעבוד, וכן לעבור קבוצות למניעת אלימות וקבוצות אחרות כולל לימודים במרכז החינוך בתוך כותלי הכלא, וזאת על מנת שיעברו תהליך טרם בקשתם לקציבת עונשם.
הערות שוליים

↑  ע"פ 8267/04 אדוארד ברוד נ' מדינת ישראל, סעיף 49
↑  קיימת בחוק העונשין עבירה נוספת, של חטיפה ממשמורת כדי לרצוח או להעמיד בסכנת רצח שאף דינה מאסר עולם חובה אך זוהי עבירה נדירה ביותר
↑  נמרוד אברמוב, "חומות ללא תקווה": על החוקתיות של עונש מאסר עולם בלתי-קצוב, הפקולטה למשפטים, אוניברסיטת בר-אילן, 23 באוגוסט 2010
↑  סמדר שמואלי, ויצמן ומאבקו בחנינות, באתר ynet, 7 ביולי 2000
↑  אביעד הכהן, "ועבָדו לעולם" על 'מאסר עולם' שאינו לעולם ועל כבוד האסיר וחירותו(הקישור אינו פעיל), בתוך "תנאי המאסר: כבוד האסיר וחירותו - משרד המשפטים"
↑  נוסח ורקע לדיון בהצעת חוק-יסוד: נשיא המדינה (תיקון – איסור שחרור רוצחים) (פ/2113/19) – הכנה לקריאה ראשונה
↑  רע"ב 10412/07 אחמד פאיז נג'מי נ' ועדת שחרורים מיוחדת
↑  רע"ב 8538/17 אבראהים בשיר נ' ועדת השחרורים המיוחדת במושבה ליד כלא מעשיהו, ניתן ב־20 בדצמבר 2017
↑  רע"ב 433/07 עמירם הוכברג נ' שירות בתי הסוהר ועדת השחרורים המיוחדת, ניתן ב־2 בדצמבר 2007
↑  עמירם הוכברג נגד ועדת השחרורים המיוחדת, רע״ב 433/07
↑  חיים לוינסון, עונשי המשתחררים: 883 מאסרי עולם ו-4,940 שנים, באתר הארץ, 16 באוקטובר 2011
↑  איה אורנשטיין, 365 שנה בכלא, מעריב, 8 בספטמבר 1986
↑  Michael Vitiello, Three Strikes Laws: A Real or Imagined Deterrent to Crime?, https://www.americanbar.org/, ‏30-6-2017
↑  אין תנאים מתאימים להעסקת אסירים ערבים, דבר, 8 באוקטובר 1971
| ערכים העוסקים בענישה |
| --- | --- | --- |
| ענישה | ענישה • ענישה בישראל • ענישה במדינות העולם • עונש מוות בארצות הברית (עונש מוות לקטינים בארצות הברית) • עונש מוות ברוסיה |  |
| סוגי ענישה | חרם חברתי • מבחן וטיפול בקהילה • קנס • פיצוי הקורבן • מאסר עולם • עבודות שירות • מעצר מנהלי • מאסר • בית סוהר • ענישה גופנית • גלות • עונש מוות |  |
| גופי הטלת ענישה | בית משפט • בית דין צבאי • דין משמעתי • בית דין שדה • משפט חברים • חבר מושבעים • חבר מושבעים גדול • וואר דיר • איון על ידי מושבעים |  |
| מקור הסמכות לענישה | חוק • תקנון • משמעת • מצווה |  |
| תופעות המצריכות ענישה | סטייה חברתית • עבירה |  |
| --- | --- |
בקרת זהויות :  NLI: 987007529359505171  LCCN: sh85076824  NKC: ph119591 
הבהרה: המידע בוויקיפדיה נועד להעשרה בלבד ואין לראות בו ייעוץ משפטי.
גילת טלקום

ערך זה עוסק בחברה בבעלות תאגיד יורוקום. אם התכוונתם למשמעות אחרת, ראו .
| --- | --- |

 נתונים כלליים
 סוג:  חברה ציבורית
 בורסה:  הבורסה לניירות ערך בתל אביב
 סימול:  גלטל
 תקופת הפעילות:  1992–הווה (כ־33 שנים)
 חברת אם:  יורוקום
 חברות בנות:  Gilat Telecom Ghana, Gilat Telecom Nigeria, Gilat Telecom Uganda
 משרד ראשי:  פתח תקווה,ישראל
 בעלות:  סאטקום מערכות (100%)
 ענפי תעשייה:  שוק התקשורת
 שווי שוק:  61.4 מיליון ש"ח (6 במרץ 2025)
 הכנסות:  55.2 מיליון דולר (2023)
 רווח תפעולי:  2.18 מיליון דולר (2023)
 רווח:  715 אלף דולר (2023)
 הון עצמי:  11.4 מיליון דולר (2023)
 סך המאזן:  46.3 מיליון דולר (2023)
 יו"ר:  עמי ברלב
 מנכ"ל:  איציק בן אליעזר
  
 https://gilat-telecom.co.il/
 
גילת טלקום (Gilat Telecom; בעבר פעלה תחת השם "גילת סאטקום") היא חברה המתמחה באספקת שירותי תקשורת ואינטגרציה לרבות שירותי אינטרנט, באמצעות תשתיות סיבים אופטיים, תשתיות לוויין, ורדיו ובאספקת פתרונות תקשורת, אינטרנט ומחשוב בישראל ובעולם. החברה משרתת עשרות אלפי[דרוש מקור] לקוחות אינטרנט פרטיים ומאות לקוחות עסקיים וביניהם גופים ממשלתיים וביטחוניים, מפעילי תקשורת, ספקי שירות ולקוחות עסקיים. החברה מתמחה בפתרונות מורכבים לרבות אילוצים הנובעים מהיעדר תשתית פיזית. החברה מפעילה רשת תקשורת ואינטרנט הכוללת מרכזי תקשורת וחיבור לעננים הציבוריים והפרטיים.
תחומי פעילות החברה

שירותי אינטרנט ותקשורת נתונים- שירותי קישור ותשתית (חיבור פיסי) לרשת האינטרנט העולמית וכן שירותי הקמה והפעלה של רשתות תקשורת נתונים פנים ארגוניות.
שירותי תקשורת לוויינית ניידת באמצעות תשתית לוויינית כמעט בכל מקום על פני כדור הארץ (בים, באוויר וביבשה).
שירותים ומוצרים

קישור ותשתית לאינטרנט- שירותי תשתית (חיבור פיסי) וקישור ISP לרשת האינטרנט.
הקמה והפעלה של רשתות תקשורת עבור ארגונים בעלי מספר MPLS פרטיות פנים ארגונית - לרבות רשתות סניפים מרוחקים.
מכירה של מקטעי חלל גולמיים (MHz) על לוויינים שונים, קישור בין שני משתמשי קצה לצורך הקמת מערכת תקשורת פרטית בין נקודות מרוחקות.
אספקת שירותי תקשורת באמצעות טכנולוגית לוויין מתקדמת- "O3b Networks Ltd" פתרון טכנולוגי לווייני בשליטתה של חברת SES.
אנטוניו פאפאנו

| --- | --- |

ג'ורג'ו נפוליטנו ואנטוניו פאפאנו (מימין)
 לידה:  30 בדצמבר 1959 (בן 65) אפינג, הממלכה המאוחדת 
 מוקד פעילות:  הממלכה המאוחדת 
 תקופת הפעילות:  מ-1980 
 מקום לימודים:  האקדמיה המלכותית למוזיקה 
 עיסוק:  מנצח, פסנתרן
 סוגה:  מוזיקה קלאסית 
 שפה מועדפת:  אנגלית 
 כלי נגינה:  פסנתר 
 פרסים והוקרה:  Laurence Olivier Award for Outstanding Achievement in Opera (2003)  פרס אקו קלאסיק למנצח השנה (2016)  Premio Vittorio De Sica (2010)  אביר הצלב הגדול של מסדר ההצטיינות של הרפובליקה האיטלקית (2 במאי 2012)  מדליית הזהב של החברה הפילהרמונית המלכותית (2015)  Laurence Olivier Award for Best New Opera Production (2005)  פרס האופרה הבינלאומי (2013)  Classic Brit Awards 
 אתר רשמי
 פרופיל ב-IMDb
 
סר אנטוניו (טוני) פאפאנו (באנגלית: Sir Antonio "Tony" Pappano, נולד ב-30 בדצמבר 1959) הוא מנצח ופסנתרן בריטי ממוצא איטלקי, המשמש כמנהל המוזיקלי של בית האופרה המלכותית, קובנט גארדן שבלונדון. שם הוא האריך את חוזהו עד לעונת 2022/23.
חייו > ילדות ונעורים

פאפאנו נולד באפינג, אסקס. משפחתו היגרה לאנגליה מאיטליה ב-1958. בתקופת לידתו, עבדו הוריו בעסקי הסעדה. אביו, פסקואלה פאפאנו, היה במקצועו מורה לשירה.
כשהיה פאפאנו בן 13, עברה משפחתו לקונטיקט, ארצות הברית. לאחר לימודי פסנתר, הלחנה וניצוח, היה בגיל 21 לפסנתרן חזרות באופרה של ניו יורק.
חייו > קריירה

כפסנתרן כמו גם מנצח, עורר פאפאנו את תשומת לבו של דניאל בארנבוים, והיה לעוזרו בפסטיבל ביירוית. הוא עבד בברצלונה ובפרנקפורט והיה עוזר מנצח למיכאל גילן. הופעתו הראשונה כמנצח ב"דן נורסקה אופרה" הייתה ב-1987, וב-1990 התמנה למנהל מוזיקלי בבית אופרה זה.
ב-1992 התמנה פאפאנו למנהל מוזיקלי בלה מוניי, בית האופרה המלכותי הבלגי. במשרתו זו נשאר עד 2002. ב-1999 התמנה למנהל המוזיקלי של בית האופרה המלכותית, קובנט גארדן, החל בעונת 2002–2003. בקובנט גארדן חולקים פאפאנו וקאספר הולטן, במאי האופרה, באחריות להפקות. החוזה של פאפאנו בקובנט גארדן הוארך בשלב זה עד לעונת 2022/23. פאפאנו הוא המנצח הצעיר ביותר עד כה על תזמורת בית האופרה המלכותית, המלווה הן את האופרה המלכותית והבלט המלכותי.
במשך השנים ניצח בין השאר במטרופוליטן אופרה, באופרה של ברלין, באופרה של סן פרנסיסקו, בתאטרו קומונאלה די פירנצה ועל רבות מן התזמורות המובילות בעולם, בהן הפילהרמונית של ברלין, התזמורת הסימפונית של שיקגו, תזמורת קליבלנד והתזמורת הפילהרמונית הישראלית, שם כיהן גם כמנצח אורח ראשי. ב-1999 ניצח לראשונה בביירוית על לוהנגרין, בפרשנות מרתקת באופייה האיטלקי.
בין השנים 2005 - 2023 היה המנהל המוזיקלי של התזמורת הסימפונית של האקדמיה הלאומית למוזיקה סנטה צ'צ'יליה ברומא.
בראש השנה 2012 קיבל פאפאנו תואר אבירות על שירותו למוזיקה. ב-17 בינואר 2013 קיבל את פרס המוזיקאי המצטיין של איגוד המוזיקאים.
ביוני 2017 הודיע פאפאנו על סיום תפקידו כמנהל המוזיקלי של בית האופרה המלכותית קובנט גארדן.
התזמורת הסימפונית של לונדון הודיעה כי פאפאנו מונה למנצחה הראשי החל מעונת 2024–2025, אך כבר מספטמבר 2023 הוא משמש כמנצחה הראשי המיועד. מינויו יחל מספר חודשים לאחר תום כהונתו כמנהלו המוזיקלי של בית האופרה המלכותית, קובנט גארדן בלונדון. פאפאנו החליף את סיימון ראטל אשר הודיע כי סיים את תפקידו בשל מינויו החדש כמנצחה הראשי של תזמורת רדיו בוואריה.
חייו > חיים אישיים

פאפאנו נשוי לפמלה בולוק, מורה אמריקאית לפיתוח קול. הוא מבקר את משפחתו בקונטיקט ובג'ורג'יה בחופשותיו.
הקלטות

פאפאנו מקליט בקביעות לחברת EMI קלאסיקס. הקלטותיו המסחריות כוללות:
הריסון בירטוויסל: "המינוטאור"
פיליפ בוזמאנס: "שירי לכת חורפיים"
ז'יל מאסנה: "מאנון", "ורתר"
ג'אקומו פוצ'יני: "איל טריטיקו", לה בוהם, "לה רונדין", טוסקה, מאדאם באטרפליי
ג'ואקינו רוסיני: סטאבט מאטר, וילהלם טל
ג'וזפה ורדי: דון קרלוס, טרובדור, רקוויאם
ריכרד וגנר: טריסטן ואיזולדה
הוגו וולף: לידר, עם הטנור יאן בוסטרידג'
אנטונין דבוז'אק: הסימפוניה התשיעית והקונצ'רטו לצ'לו
סרגיי רחמנינוב: הסימפוניה השנייה
הערות שוליים

↑  Duchen, Jessica (בפברואר 2012). "Balancing Act" [מגזין חדשות האופרה 2/2013]. Opera News: 18–22. {{cite journal}}:  (עזרה)
↑  אנה פיקרד, האינדפנדנט, "אנטוניו פאפאנו: גיבור מקומי" 12 במרץ 2006
↑  ריצ'רד ויגמור, "אנטוניו פאפאנו" במילון גרוב למוזיקה ומוזיקאים אונליין
↑  ויגמור, גרוב
| --- | --- |
בקרת זהויות :  NLI: 987007442610805171  PLWABN: 9810673352705606  BIBSYS: 1019456  BnF: cb13898231k (data)  CiNii: DA1096035X  GND: 123211530  ICCU: LO1V178043  ISNI: 0000 0001 1462 2175  LCCN: n87825182  LNB: 000142160  MusicBrainz: e383fed3-2e50-4592-bca2-4591079cce2b  NKC: xx0024687  NLA: 42114164  NLK: KAC201714746  NSK: 000482066  RERO: 02-A003669577  SELIBR: 214285  SUDOC: 080491693  Trove: 1456837  VIAF: 85454888   WorldCat (עם VIAF): 85454888
האלף ה-2 לפנה"ס

משמאל למעלה, בכיוון השעון: תחריט המציג את מלך בבל חמורבי אשר נודע בעיקר בזכות קובץ חוקים שחוקק ששרד עד ימינו; מסכת הקבורה המוזהבת של תות ענח' אמון אשר הפכה לסמל של הציוויליזציה המצרית העתיקה; דיסק השמיים מנברה (אנ') מכיל את הייצוג העתיק ביותר של הקוסמוס ומספק תובנות על תחום האסטרונומיה באירופה בתקופת הברונזה; מסכת אגממנון; הירוגליפים מקברו של סתי הראשון; שער האריות של בירת האימפריה החתית חתושה מהווה עדות לכישוריהם הארכיטקטוניים והאמנותיים של החתים
| --- | --- |
 אלפים::  האלף ה-3 לפנה"ס • האלף ה-2 לפנה"ס • האלף ה-1 לפנה"ס
 מאות::  המאה ה-20 לפנה"ס • המאה ה-19 לפנה"ס • המאה ה-18 לפנה"ס • המאה ה-17 לפנה"ס • המאה ה-16 לפנה"ס • המאה ה-15 לפנה"ס • המאה ה-14 לפנה"ס • המאה ה-13 לפנה"ס • המאה ה-12 לפנה"ס • המאה ה-11 לפנה"ס
האלף ה-2 לפנה"ס הוא פרק הזמן שבין שנת 2000 לפנה"ס עד סוף שנת 1001 לפנה"ס (תחילת המאה ה-20 לפנה"ס עד סוף המאה ה-11 לפנה"ס).
ערים חדשות

| --- | --- |
 ווהאן (במהלך האלף ה-2 לפנה"ס)  ואראנסי (במהלך האלף ה-2 לפנה"ס)  טריאסטה (במהלך האלף ה-2 לפנה"ס)  בלח' (במהלך האלף ה-2 לפנה"ס)  נסבר (במהלך האלף ה-2 לפנה"ס)  ביירות (במהלך האלף ה-2 לפנה"ס)  אתונה (המאה ה־20 לפנה"ס לערך)  אווריס (המאה ה־18 לפנה"ס לערך)  נפאטה (המאה ה־15 לפנה"ס לערך)  עזה (המאה ה-15 לפנה"ס לערך)  ברגנץ (המאה ה־14 לפנה"ס לערך)  סרפנד (המאה ה-14 לפנה"ס לערך)  אחתאתון (1346 לפנה"ס)  כלח (המאה ה־13 לפנה"ס לערך)  פר-רעמסס (המאה ה־13 לפנה"ס לערך):  ליסבון (המאה ה־12 לפנה"ס לערך)  קאבול (המאה ה־12 לפנה"ס לערך)  ברשה (המאה ה־12 לפנה"ס לערך)  אלבה לונגה (המאה ה־12 לפנה"ס לערך)  ג'י, כיום בייג'ינג (המאה ה־11 לפנה"ס לערך)  טאניס (המאה ה־11 לפנה"ס לערך)  מיטילנה (המאה ה־11 לפנה"ס לערך)  קרקול(אנ') (המאה ה־11 לפנה"ס לערך)  ביזרטה (המאה ה־11 לפנה"ס לערך)  שיאן (המאה ה-11 לפנה"ס לערך)  קדיס (1104 לפנה"ס)
שרידי אחתאתון
שרידי טאניס
שרידי קרקול
אישים מרכזיים

חמורבי, המנהיג והמחוקק הבבלי. (1792–1745 לפנה"ס)
פרעה יעחמס (השושלת ה-18 במצרים) (שלט בין 1550 ל-1525 לפנה"ס בקירוב)
פרעה חַתְּשֶפְּסוּת – מלכה מצרית. (1520–1468 לפנה"ס בקירוב)
תחותמס השלישי – נחשב לגדול מלכי מצרים העתיקה. (1490–1426 לפנה"ס)
אחנתון (ואשתו נפרטיטי) – הנהיג רפורמות בדת המצרית. (שלט 1379–1362 לפנה"ס)
תות ענח' אמון (1341–1322 לפנה"ס) פרעה מצרי אשר מלך על מצרים העתיקה בין השנים 1332–1323 לפנה"ס
רעמסס השני (1304–1237 לפנה"ס) פרעה ומלך במצרים בשנים 1279–1213 לפנה"ס, במשך כ-66 שנה. חלק מהחוקרים מזהים אותו כפרעה המוזכר בספר שמות בסיפור יציאת מצרים. לעומת זאת חוקרים אחרים מזהים את פרעה המקראי, בדמות בנו של רעמסס ה-2, מרנפתח.
מרנפתח (1274 לפנה"ס לערך – 1203 לפנה"ס) פרעה מצרי אשר מלך על מצרים העתיקה בין השנים 1213–1203 לפנה"ס.
רעמסס השלישי – בתקופתו חלה התדרדרות במצבה של מצרים.(השושלת ה-20) (1186–1154 לפנה"ס)
שלמנאסר הראשון – מלך אשור. (1274–1245 לפנה"ס)
אישים מרכזיים על פי המסורת היהודית:
שלושת האבות וארבע האמהות ו-12 שבטי ישראל
משה רבנו, מנהיג את העם היהודי ביציאת מצרים.
יהושע בן נון, מנהיג את כיבוש כנען.
שאול המלך, מלך ישראל הראשון. (המאה ה-11 לפנה"ס)
משה רבנו (ציור שמן מ-1659 מאת הצייר ההולנדי רמברנדט ואן ריין)
חמורבי
ציור קיר המתאר את רעמסס השני רוכב על מרכבתו בעודו אוחז בחץ וקשת ומכה בנובים שמרדו בשלטונו
פרעה חתשפסות
פרעה תות ענח' אמון
אירועים בולטים

בבל נופלת בידי המלך מורסיליס הראשון (1595 לפנה"ס)
פלישת גויי הים לפיניקיה, מיקנים ומצרים
יסוד אתונה (1235 לפנה"ס)
נפילתה של טרויה (1184 לפנה"ס)
החיתים מתחילים לצרוף ברזל בקנה מידה נרחב באנטוליה (טורקיה של ימינו). התהליך מניב ברזל ספוגי, המקביל לברזל החשיל בן ימינו.
תחריטי ברונזה בשטח סקנדינביה דהיום
במאה ה-17 לפנה"ס הוכחדו הממותות האחרונות בעולם באי וראנגל
בערך באמצע המילניום החל הנוהג להשתמש בזהב למטרות סחר חליפין
אירועים בולטים על פי המסורת היהודית:
על פי התנ"ך במאה ה-12 לפנה"ס בני ישראל יוצאים ממצרים, מקבלים את התורה, וכובשים את כנען (חבל הארץ שבהמשך נודע בעברית כארץ ישראל)
תמונה המתארת את ניצחונו של פרעה יעחמס על החיקסוס.
פסלי הענק של ממנון הוקמו במאה ה-14 לפנה"ס
רעמסס השני מסתער על החתים במרכבתו. תחריט ממקדש אבו סימבל המתאר את קרב קדש (1274 לפנה"ס)
מקדשי אבו סימבל נבנו במאה ה-13 לפנה"ס על ידי רעמסס השני.
איור של ארון הברית
נבוכדנאצר הראשון מעניק פטור ממסים לכוהני האל מרדוך
ממלכת ישראל המאוחדת בימי שאול ודוד
תגליות, חידושים והמצאות

המצאת האלפבית.
פיתוח הסְּפָרוֹת הבבליות בסביבות המאה ה-19 לפני הספירה. זו השיטה העתיקה ביותר הידועה שמשתמשת בערכי מיקום (בדומה לשיטה העשרונית המקובלת כיום), כלומר שיטה שבה ערכה של ספרה נקבע לא רק לפי צורתה, אלא גם לפי מיקומה במספר.
תיעוד ראשון של נפילת כוכב שביט, בידי הסינים.
שימוש סיני באידיאוגרמות.
תחילת תקופת הברזל.
פרי האפרסק מגיע מסין לפרס, ומשם לאירופה.
ניתוח חומרים בכדים עתיקים באמריקה הפרה היסטורית מעיד על תחילת שימוש במשקאות קקאו באלף זה, ככל הנראה כבר החל מסביבות 1900 לפני הספירה לכל הפחות.
הערות שוליים

↑  היסטוריה של ההינדואיזם, באתר אנציקלופדיה בריטניקה
↑  U. S. Government Confiscated Gold and Other Gold Facts You Should Know, יאהו עסקים
↑  Terry G. Powis, W. Jeffrey Hurst, María del Carmen Rodríguez, Ponciano Ortíz C., Michael Blake, David Cheetham, Michael D. Coe & John G. Hodgson, Oldest chocolate in the New World
| האלף השני לפני הספירה |
| --- | --- |
המאה ה-20 לפנה"ס | המאה ה-19 לפנה"ס | המאה ה-18 לפנה"ס | המאה ה-17 לפנה"ס | המאה ה-16 לפנה"ס | המאה ה-15 לפנה"ס | המאה ה-14 לפנה"ס | המאה ה-13 לפנה"ס | המאה ה-12 לפנה"ס | המאה ה-11 לפנה"ס: 
האלף ה-5 לפנה"ס | האלף ה-4 לפנה"ס | האלף ה-3 לפנה"ס | האלף ה-2 לפנה"ס | האלף ה-1 לפנה"ס: 
תקופת הברונזה | העת העתיקה | היסטוריה | לוח הזמנים הגאולוגי: 
מפת העולם בשנת אלף לפנה"ס המראה את השלב בו אוכלוסיות העולם היו באותה העת:
  ציידים-לקטים
  רועים נוודים
  איגודים חקלאיים פשוטים
  איגודים חקלאיים מורכבים / שבטים
  חברות עם ממשל
  אימפריות
הקו הסגול שמקיף את אסיה ואירופה מציין מרחב בו התקיים עיבוד ברונזה; הקו האדום באזור פרס, מסופוטמיה ויוון מציין מרחב של עיבוד ברזל.
אסטלה עם חוקי חמורבי
כיב עיכולי

| --- | --- |

מראה אופייני לכיב עיכולי בקיבה בקוטר כ-1 ס"מ
 תחום:  גסטרואנטרולוגיה 
 גורם:  Helicobacter pylori infectious disease, נוגדי דלקת שאינם סטרואידים 
 תסמינים:  epigastric pain, melena, צרבת, הקאת דם 
 טיפול:  propanthelinium  hexocyclium  diphemanil  glycopyrrolate  dihydroxyaluminum sodium carbonate  לנסופרזול  aluminium carbonate  מגנזיום הידרוקסיד  carbonate ion  אזומפרזול  clidinium  glycopyrrolate  אומפרזול  gal blech  גליצין  hyoscyamine  פנטופרזול  calcium gluceptate  propanthelinium  magaldrate 
 קישורים ומאגרי מידע
 eMedicine:  article/181753 
 MeSH:  D010437
 סיווגים
 ICD-10:  K25–K27
 ICD-11:  DA61 
 
כיב עיכולי (באנגלית: Peptic Ulcer Disease; בלטינית: Ulcus, ומכאן השמות הלועזיים של המחלה, כיב פֵּפְּטִי ואולקוס) היא מחלה עם שכיחות של כ-10% עד 15% לאורך החיים, הנגרמת מפגיעה של חומצה ופפסין ברצף של השכבה הרירית המצפה את הקיבה או את התריסריון (שכבת מוקוזה). הפגיעה יוצרת כיב, וגורמת לדלקת פעילה באזור. כיב בתריסריון נחשב מחלה שכיחה יותר מאשר כיב בקיבה, אף על פי שבניתוחים שלאחר המוות נמצא שיעור זהה של כיבים בקיבה ובתריסריון, ככל הנראה לאור העובדה שכיב קיבה הוא "שקט" יותר.
כיבים בתריסריון ובקיבה נגרמים ממספר סיבות. העיקריות שבהן הן הדבקה על ידי החיידק Helicobacter pylori ושימוש בתרופות נוגדות דלקת שאינן סטרואידים כגון וולטרן, אדוויל ונורופן. קיימות גם סיבות נוספות ליצירת כיב, כגון תסמונת זולינגר אליסון ועישון סיגריות.
התסמינים הקליניים האופייניים הם תחושת כאב שורף באזור הבטן העליונה ("אפיגסטריום"). הטיפול בכיב עיכולי נעשה לרוב באמצעות תרופות, ומרבית הכיבים נרפאים בתוך חודשיים-שלושה ממועד אבחונם. פעמים רבות, המחלה היא קלה יחסית. עם זאת, ייתכנו סיבוכים מסכני חיים במצבים של כיבים מורכבים. במקרים כמו קיא דמי או כאבי בטן חמורים, יש צורך בהתערבות וטיפול רפואי מהיר.
מספר הסובלים מכיב בגיל העמידה והזקנה הוא גדול ומגיע ל-5%–10%, הוא פוגע בגברים יותר מנשים.